Безспорният майстор на трагедията и комедията Уилям Шекспир създава своите не по-малко въздействащи 154 сонета, в които още по-ярко проличава неговият талант на поет и философ. Красотата и силата на думите са съчетани с дълбок философски размисъл. В своите сонети английският поет и драматург разглежда вечните теми за живота, времето, любовта, смъртта, красотата и прераждането.   
  В петия сонет мигът даже като част от безкрайното време е и талантлив създател на красотата и вълшебството, които ни заобикалят. В тази творба времето има своите измерения. Мигът прераства в минути, минутите преминават в дни, дните преминават в сезони, но времето е само повод да се подчертае кръговратът на живота.   
  Мимолетната красота, създадена от мига, е разрушена само миг по-късно. Идеята за преходността на създаденото от човешката ръка е въплътена в движението на времето. Вълшебният "празник за очите", роден от мига, е разрушен, за да се създаде на негово място нещо ново. Потокът на времето е неудържим. Зимните дни се редуват с летата. Природата променя не само облика си, но и ритъма си на живот. Мъртвата земя е покрита с "бяло рухо" в зимните дни, а розовият аромат доминира през пролетта. Умелият подбор на метафорите и епитетите създават зрителни и сетивни усещания за промяна на природата. Към контрастиращите картини на зимата и пролетта се добавя цъфтящата картина на лятото. Изключително пестеливо и умело е постигнато описанието на лятото. Формата за минало неопределено време на глагола  "е цъфтяло" разкрива богатата палитра на този сезон и същевременно напомня, че времето е отминало безвъзвратно. Есенният лъх попарва цъфтящата жизненост на лятото, за да подготви поредната смяна на сезоните. Редуването на времевите измерения и сезоните не само подчертава кръговрата на живота, но и създава пряка връзка със същността на човешкия живот. В пролетния сок откриваме зараждащия се човешки живот. Цъфналото лято символизира зрелостта. Есенният лъх означава старостта, а зимните дни - смъртта.   
  Символиката на кръговрата на в живота и природата се подчертава в бавната смяна на сезоните и съответно на фазите на човешкия живот:   
 ...зимни дни влекат летата глухо...   
Розовият аромат и розовият цвят са усетени "зад стъклата", превърнали се в преграда между човека и природата.   
  Въпреки тези тъжни картини, рисуващи преходността в човешкия живот, петият сонет на Шекспир не създава усещане за песимизъм. Оптимизмът се открива във финалния стих:   
 Живее още нежния му дъх.   
  Смъртта не означава края на природния и времевия кръговрат, защото животът продължава. Един умира, а друг се ражда, за да съществува светът.

Георги Асев